Fred Astaire
Fredas Asteiras (Fred Astaire), tikrasis vardas – Frederikas Austerlicas (Frederick Austerlitz, 1899 m. gegužės 10 d. – 1987 m. birželio 22 d.) – amerikiečių šokėjas, aktorius, dainininkas, muzikantas, choreografas ir laidų vedėjas. Plačiai vertinamas kaip „didžiausias visų laikų populiariosios muzikos šokėjas“. Apdovanotas daugybe apdovanojimų, įskaitant Garbės oskarą, tris Primetime Emmy apdovanojimus, BAFTA apdovanojimą, du Auksinio gaublio apdovanojimus ir Grammy apdovanojimą už visą kūrybą. 1973 m. pagerbtas Linkolno centro kino draugijos, 1978 m. – Kenedžio centro apdovanojimais, 1980 m. AFI apdovanojimu už gyvenimo nuopelnus. 1960 m. įtrauktas į Holivudo šlovės alėją, 1972 m. – į Amerikos teatro šlovės alėją, 1989 m. – į Televizijos šlovės alėją. Asteiro karjera scenoje, kine ir televizijoje truko 76 metus. Jis vaidino daugiau nei dešimtyje Brodvėjaus ir Vest Endo miuziklų, sukūrė 31 muzikinį filmą, keturias specialias televizijos laidas ir daugybę įrašų. Kaip šokėjas, jis buvo žinomas dėl savo nepaprasto ritmo pojūčio, kūrybiškumo ir nenuilstamo perfekcionizmo. Iki 1939 m. pagrindinė šokio partnerė buvo Džinder Rodžers, su kuria kartu vaidino 10 Holivudo miuziklų klasikiniame Holivudo kino amžiuje. Garsiausi miuziklai, kuriuose šoko kartu – „Cilindras“ (angl. Top Hat, 1935 m.), „Metas svinguoti“ (angl. Swing Time, 1936 m.) ir „Pašokime“ (angl. Shall We Dance, 1937 m.) Asteiro šlovė išaugo suvaidinus tokiuose filmuose, kaip „Holiday Inn“ (1942 m.), „Velykų paradas“ (1948 m.), „The Band Wagon“ (1953 m.), „Juokingas veidas“ (1957 m.) ir „Šilkinės kojinės“ (1957). Amerikos kino institutas paskelbė Asteirą penktąja pagal dydį klasikinio Holivudo kino žvaigžde sąraše 100 metų… 100 žvaigždžių. Gimė kaip Frederikas Austerlicas 1899 m. gegužės 10 d. Omahoje, Nebraskoje, Johanos „Ann“ (mergautinė pavardė Geilus; 1878–1975) ir Frydricho „Frico“ Emanuelio Austerlico (1868–1923), JAV žinomo kaip Frederikas (Frederic) šeimoje. Asteiro motina gimė JAV liuteronų vokiečių imigrantų iš Rytų Prūsijos ir Elzaso šeimoje. Asteiro tėvas gimė Lince, Aukštutinėje Austrijoje, tuomet priklausiusiai Austrijos-Vengrijos imperijai, jo tėvai buvo iš judaizmo persikrikštiję į katalikus. Vyresnioji Asteiro sesuo Adelė vaikystėje buvo instinktyvi šokėja ir dainininkė, tad motina svajojo, kad abu vaikai šoktų Vodevilyje. Nors iš pradžių Fredis atsisakydavo šokių pamokų, ilgainiui ėmė mėgdžioti vyresniosios sesers žingsnius ir išmoko groti pianinu, akordeonu ir klarnetu. Tėvui netekus darbo, 1905 m. sausį šeima persikėlė į Niujorką, kad pradėtų vaikų šou verslo karjerą. Jie pradėjo mokytis Teatro ir kultūros menų akademijos Alvieni meistrų mokykloje. Fredo ir Adelės motina pasiūlė pakeisti savo vardą į Asteiru, nes jai atrodė, kad Austerlicas primena Austerlico mūšį. 1905 m. lapkritį vaikai debiutavo komiškame pasirodyme Kyporto mieste, Naujajame Džersyje, „bandomajame teatre“. Vietinis laikraštis rašė, kad „Asteirai yra didžiausias vaikų pasirodymas Vodevilyje“. Taip prasidėjo Fredo, kaip šokėjo ir artisto, karjera, trukusi visą gyvenimą.